ስሙ ዘይንገልጾ በዓል ሞያ ሕክምና ሆስፒታል ቡለን ፤ በቲ መጥቃዕቲ ዝቑሰሉ ብዙሓት ሰባት ናብ ሆስፒታሎም ከምዝመጽኡ አረጋጊጹልና። ክሳብ 40 ዝኾኑ ቁሱላት ናብቲ ሆስፒታል ከምዝመጽኡን ካብ መንጎኦም ከቢድ ጉድኣት ዝበጽሖም ከምዝርከቡን ተዛሪቡ። ኮምሽን ሰብኣዊ መሰል ኢትዮጵያ ኣብ ቤኒሻንጉል ዘሎ ኩነታት ከምዘተሓሳሰቦ ገሊጹ ኣብ ክልል ቤንሻንጉል ጉሙዝ ልዕሊ 30 ሰባት ሞይቶም ኣብዝሓ ብጥይት፣ ብቐስትን ብኻራን ዝተወግኡ እዮም - ኢሉ። ካብ መንጎኦም ሓንቲ ጓል 4 ዓመት ቆልዓ ሕክምና እናተገበረላ እንተሎ ከምዝሞተት'ውን ወሲኹ ሓቢሩ። እቲ በዓል ሞያ ከምዝብሎ፡ እቶም ነበርቲ ኣብ ክባ ብምእታው መጥቃዕቲ ከምዝተፈጸሞም እቶም ግዳያት ይገልጹ። አብዚ እዋን ሆስፒታል ቡለን ካብ ዓቕሙ ንላዕሊ ቁሱላት የተኣናግድ ከምዘሎ ዝሓበረ እቲ በዓልሞያ ጥዕና፡ መገዲ በሰንኪ ጸጥታ ብምዕጻዉ ድማ እቲ ካብ ባህርዳር ዘምጽእዎ ዝነበሩ መድሓኒትን ናውቲ ሕክምናን ክረኽቡ ከምዘይከኣሉ ኣረዲኡ። ኣብቲ ከባቢ ካብ ዝሓለፈ ወርሒ መስከረም ጀሚሩ፡ ተደጋጋሚ መጥቃዕቲ ከምዝበጽሕ ዝዛረቡ ሰብ ሞያ ሕክምና፡ እዚ መጥቃዕቲ እቲ ዝኸፍአ ከምዝኾነ ኣረዲኦም። ሓለፍቲ መንግስቲ'ቲ ክልልከ እንታይ ይብሉ?
